정조 22년
戊午三月二十四日酉時上御誠正閣坐直承旨有司堂上兵曹判書吏曹參判御史同爲入侍時左副承旨李相璜記事官洪奭周假注書金啓溫記事官金景煥承膺祚右議政李秉模行上護軍鄭民始兵曹判書李時秀壯勇大將趙心泰有司堂上趙鎭寬吏曹參判李敬一全羅道暗行御史金履永等以次進伏訖秉模曰近日日氣晴和聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣秉模曰親享在近誓戒親臨當此日熱勞動將多區區下忱有不能自弛矣上曰今年之熱可謂太早矣相璜曰吏曹參議任希存三牌後陳疏到院而以齋日不得入徹矣上曰三銓可謂善爲矣此三銓之欲特除者久矣而爲其外邑之便養姑且遲遲適因有闕聞其上來遂有此除官職早晩亦自有時矣任希敎曾經此職乎民始曰亦蒙特除矣上曰此家自來烜爀見今登科者亦爲屢人矣聞南泰齊同堂兄弟之中九人登第而至宰列者爲八人云然乎民始曰然矣仍命出吏議牌上曰故訓將今日卒逝矣此將臣相貌之雄偉古亦罕矣秉模曰恩恤之典逈出常格故將臣亦必感泣矣上命御史進前履永承命進前讀奏書啓讀至沃溝縣監事上曰沃溝等處還穀自來何如曾經道臣知之乎民始曰右沿近於監營故還穀本不至大段不實今聞繡啓似緣昨年之苟充石數不能善捧而亦必有分石之弊矣上曰御史果皆開庫石量乎履永曰昨年捧還之不實雖曰無邑不然而若不分石豈至於一石之或爲四五斗乎臣雖不邑邑反庫而至於沃溝倉色治罪之際一向抵賴無以服其口故果爲開庫摘奸矣上曰假托覓賂云者果何謂也履永曰該倅見臣謂以預知繡行之來到而其所爲說皆歸無據臣詳問其委折則直出囊中之書謂出於其族叔尹珗云故臣果捉來嚴問則假托恐喝之狀節節綻露其人則固無足責而卽此一事亦可見該倅之妄率矣讀書啓訖上曰吏兵曹堂上爲先持此書啓看詳稟處也上曰讀誓文及進幣瓚爵官如無時任吏判則或有代行之例乎敬一曰或有以曾經吏判代行之時矣上曰吏判情理果難强迫云而莫重大享旣不能十分淸齋則亦難周旋於穆淸之地若有代行之已例則當曲諒矣仍命書吏曹判書金載瓚疏批上曰禁漏官招之閤門外司謁這這通報更點也至初更五點命下標信開敦化門金虎門敎時秀曰兵判出去先納炬軍次入百官而軍兵則待標信入來諸般節次各別申飭也履永又讀奏別單上命大臣有司堂上同爲看詳履永曰臣於今番廉察之行得聞古阜郡東部面北部面德林面有御營屯土之稱以移屬於壯勇營者田畓都數爲二百九十五結零云而索其文券則曰以無有問其移屬則謂之眞的事甚訝惑故敢此仰達蓋聞此田畓本自金淑儀房轉賣于御營廳自該營一倂打量每一卜定稅一斗無論豐歉以代錢三百兩定式上納已多年所昨年移屬本營之後逐庫收稅所捧都數爲二百七十餘石比前營納厥數稍多災民稱冤至於呼訴而風傳本多爽實民訴亦難準信故出道之後問其委折於該郡守則該郡守之言與民訴別無異同而亦無可據之文跡本事裏面旣若是未詳則雖未敢論列於書啓中而無論移屬與否旣多査櫛捧稅之數且非元來免稅之地則當自戶曹有所依例捧稅之擧令廟堂査實稟處何如上曰前御將今適登筵詳陳所見可也前御營大將趙心泰曰以御營廳屯田事致有此民說者誠未可曉也蓋此屯田自御廳費萬餘金買得已過三十餘年幹事營校見欺於本土屯監許多收稅盡歸奸竇在初五六百兩稅納者十數年來則甚至爲數十餘兩故自該廳略加査櫛以三百兩定稅而追又聞之則以起爲陳以瘠換膏其間奸弊無所不有一經屯監輒得産業云若非陳起膏瘠恣意偸弄寧有是也臣於待罪是任時行會本道踏驗以來則陳爲一百五十餘結起爲一百三十餘結以京營門一時指揮其陳其起之十分眞的未可知而雖以此時起推之其所納稅不過四五之一而陳土柴草爲利不些亦歸屯監近來京營軍需之漸縮職由於此矣臣之必欲釐弊期於査實者專爲軍需所關而一種奸細之輩大失所利谿壑難充則乃敢從中搆虛做出移屬壯營之說以爲歸怨之地近日紀綱雖曰解弛焉敢乃爾若不嚴査窮覈照法處置則將無以戢奸宄而礪浮俗矣履永曰事實旣如此則該郡守之矇然莫察不可無警而從中作奸之人分付道臣嚴査重繩恐不可已矣上曰依爲之該郡守事令道臣一體査啓可也出擧條上曰以此觀之亦可知其有從中作奸之弊矣此擧條令有司堂上另爲跋尾行會也又敎曰本營屯畓所在者只是萬頃扶安二邑此兩邑則果無弊瘼乎履永曰本數不多別無弊瘼矣上曰法聖倉捧稅一款因李東憲所奏新有定式矣此非以一僉使之說而輕易變通也曾於故右相筵奏時有所稔聞故因爲下詢於東憲而有此許施矣如是釐正果爲得宜耶秉模曰臣亦得聞於故右相而各邑分捧不無弊端法聖捧稅係是已例如是復舊實爲便當矣民始曰此果數百年已例而十餘年前因本道一文臣之疏謂以高敞長城兩邑之有弊而創爲該邑各捧之規矣兩邑民情雖或爲便而漕轉之際弊反不些合捧於法聖實爲得宜矣上曰舊規旣如此民弊又若彼則如是定式可謂好矣上曰門鑰未開之前喧譁至徹於殿座何也史官出飭兵判也時秀入來進伏上曰門外喧譁極爲駭然此後仁政殿誓戒時只開敦化門而金虎門則勿爲留門事仍爲定式上曰事變注書入來乎賤臣曰入來矣上曰新榜注書旣盡召見使之入侍景煥承命出與事變假注書李致薰偕入進伏命下標信傳于兵房承旨使之解入軍兵履永讀別單訖敬一曰此湖南暗行御史金履永書啓也栍邑守令中沃溝縣監尹行喆以分賑饋粥別無可執之頉奉公守法未見染指之跡而還穀一石之租不過七八斗一石之米至爲四五斗雖云倉色之弄奸莫非不察之爲罪治第營田雖曰喫菜之所鳩謂賑無益便作茶飯之常談假托繡行覓賂官長之說面言公堂立證族叔爲辭賑政之無疵雖或可恕爲治之駭妄可以推知亟施罷職之典金堤郡守徐季修以人稱善厚政亦寬緩賑物之自備亦多官用之蠲減不貲民譽之盛誠不可誣而分賑有未精之時捧稅多過濫之怨吏逋之掩匿不發都歸停退可見明察之不足還穀之科外出秩逐年增加不思痼弊之釐革捧賂頉役冊客之藉賣難掩娶婦攘畓族姪之貽累不少爲辭沿路守令中礪山府使李尙說以剛快可稱綜密不足捧稅或濫捉船多怨爲辭竝令該府拿問勘罪栍邑守令中臨陂縣令南省老以恬淡謹愼守法愛民耀爀之譽雖未有著掊克之政亦不入聞俵災各面怨聲不作飢民四千賙賑無闕而分賑米二石分定於官屬面任一石使之舂精以納一石使之秋後備納而合舂二石纔爲一石餘則秋後捧上必不免白徵之弊金溝移轉雖曰營耗之作錢二石作錢僅爲一石之價來秋當納之還白地夥多垂橐之民呼冤不少大抵柔善有餘剛克或短吏奸不能無潛滋之慮爲辭古阜郡守申史源以本領儒雅牧身淸儉愛民以誠愚夫亦知佛祖之稱萬口同然而公綽短於滕薛頑殷待以齊魯吏逋之積殆近數千而偃息自如作廳之營撗斂無度而操切不得奉法殫誠固多可貴茹剛東濕恐難責成爲辭竝爲先推考警責以觀來效全羅監司李得臣以綜理優於方面簡約觀於卜定守法不撓實心革弊爲辭而道臣體重今姑勿論栍邑守令中萬頃縣令尹厚東扶安縣監李允行多褒少貶而俵災善賑自是職分內事得謗招怨亦出尙嚴之政竝姑勿論沿路守令察訪中全州判官沈養之咸悅縣監李寅采龍安縣監金東覽恩津縣監李義敎尼城縣監李性重公州判官金箕應天安郡守李魯在稷山縣監金明淳成歡察訪姜世鷹振威縣令尹應鉉水原判官金思羲果川縣監金鋼旣無特異之績且少可論之疵一竝置之何如上曰依爲之尹行喆則旣有過賑事後嚴處之命今此罷職之請可謂律不當罪而竝與昨冬圖避之罪一番嚴覈得情後重繩令該府爲先拿來取招以聞可也出擧條時秀曰臣曹覆奏者全州營將白東運一人而毁譽俱無顯著置之何如上曰依爲之出擧條上曰賑事方張此時守令之遞易何異於臨陣易將乎仍命書榻敎曰賑事不可付之生手守令罷職之代待畢賑差出拿處亦於畢賑後擧行又命書榻敎曰守令有闕之代令該曹口傳差出與未下直守令一兩日內辭朝上曰吏參則先爲出去進幣瓚爵官改付標以入敬一先退秉模曰此全羅道暗行御史金履永書啓別單也其一金堤郡邸人役價以還穀那移給代惟意闊狹且官需衙祿米偏徵於回浦一面其力已竭反羨災面雖云常稅事甚偏枯該郡守難免其責事也邸役價之還穀那移已極可駭官需衙祿之偏徵一面致有民人反羨災面之歎者又可見濫捧之無節該郡守該曹覆奏已請拿處而那移委折令道臣詳査釐正後狀聞何如上曰依爲之出擧條秉模曰其一金堤郡雇馬廳賣畓錢該吏全數偸食該廳錢穀移充渠逋至於官用取之還穀還穀無彌縫之道則每戶以還上例初捧七升再捧一斗二升至於昨年又以三斗出秩雖幸以停退姑息而至於今年必將加數畢捧年年增加民何以聊生乎自廟堂嚴飭該道使之逐邑査察以爲釐洗之地事也該廳吏逋何關於還穀而官則那移官之那移何辜於民而逐戶出秩一年二年轉以加數似此之弊必不止於此邑而先從已現發處痛加刷櫛一一徵出於逋吏無使更侵於民間仍以形止登聞外此各邑亦皆周察隨現査正之意分付何如上曰依爲之出擧條秉模曰其一金堤吏逋各穀之移錄於社倉分俵於各面者就還案中刀割僞戶取吏名塡錄後該吏嚴刑懲礪仍令本官刻期督捧外此隱逋文移道伯使之各別詳探而逋吏之分俵各人名下皆以停退懸錄停退之多歸吏逋鮮爲民惠可以反隅事也逋穀之幻作虛戶依樣分俵固是通患而畢竟歸之於停退者卽亦奸猾之例套昨年停退實出曠絶之恩前期分數亦軫此等之弊而今因一邑可反三隅營邑擧行誠極寒心亟令釐正以贖其愆亦以形止狀聞之意分付道臣何如上曰依爲之出擧條秉模曰其一古阜郡吏逋分徵民間者爲多昨年出秩猶爲近千石雖云非吏所食前倅之故而前倅所給亦不盡歸償逋餘逋若是夥然當該前郡守不可無罪事也其一雜役米捧上時每石濫捧爲二三斗稅米需米捧上時加捧爲一斗民怨狼藉令廟堂嚴飭該道期於査正事也民逋之分徵民間尙云憫然吏逋之分徵民間寧有是也且以所論觀之則恐不可全責吏輩當該前郡守捧現告令該府拿問定罪雖以時郡守言之雜役米及稅米需米濫捧之弊慢不察飭不可置而不論亦令該府拿問處之何如上曰依爲之出擧條秉模曰其一沃溝縣昨春還上分給之際饒戶納賂而得免貧民無賂而多受一吏貪賂衆民受害入庫分石作奸甚多無論新舊穀一石租不過七八斗一石米纔爲四五斗而新穀尤麤租則純是空殼米則租居其半昨年還上之不得精捧自是列邑之通患則只罪一邑反似太偏旣已現發之後不可仍置事也昨春分還之紊亂雖屬旣往吏輩入庫之奸弄若是狼藉甚至新舊還穀一石租不過七八斗一石米纔爲四五斗租則純殼米則半租以糶以賑民將何賴該縣監不可罷職而止令該府拿問嚴勘何如上曰依爲之出擧條秉模曰其一沃溝邑力凋殘上司與營門應納紙地價出處無路在前以漕倉六邑負石價米二百餘石屬之本邑民廳以應京上納之需矣自庚戌移屬漕倉之後本邑民廳所當者責出民間種種收斂民弊爲多負石價旣是募軍價則使本邑民丁一日赴役以其負價補此民力則實爲莫大之惠令廟堂詢于道伯從長區處事也紙地價與負石價條件各異負石價之移作紙地價名色本自不正年前之移屬漕倉亦必有參量事情者關問本道狀聞後稟處何如上曰依爲之出擧條秉模曰其一群山倉所捧七邑稅米曾捧於全州童子浦中間以浦口淺狹移于群山而近日以來浦口比前深廣輸運愈難列邑之民咸願漕倉之復舊矣童浦距群山爲四十里則遠邑之道里稍近輸運之雜費大減而漕倉移設爲弊亦巨令廟堂從長變通事也群山設置旣得形便漕倉移建事係重大決不可以民人輩目前姑息之言有所輕議置之何如上曰依爲之出擧條秉模曰其一臨陂抄飢之時色吏存拔惟意閑雜人處粥米二升五合分給使之備納一盆粥而見縮自備者人各一二升倍數掌者倍其費而分掌之際以私闊狹貧殘獨戶偏受其害多有怨聲莫非該倅不察事也抄飢之全付吏手米縮之貽害殘戶可謂兩罪俱發該縣監令該府拿問勘處何如上曰依爲之出擧條秉模曰其一昨年還上栍邑中扶安一邑獨能準捧其餘五邑未捧夥多而民以不納之故姑認爲停退而停退未捧利害相懸則停退之多歸吏逋民還之多歸未捧必然之理嚴飭道伯待秋明査俾有究惠事也分數停退之外該道旣以準捧修啓則今此未捧似是反逋之謂而停退未捧利害相懸云者停退或有仍停之時反逋自在應捧之故也雖然此等之事不可致煩朝令一付道臣吏逋之混入停退者劃卽査徵則民還之錯認停退者自可解惑而每於停退之年穀簿整頓全係翌年之秋如有日後淆雜之弊則時道臣難免其責竝以此意分付何如上曰依爲之出擧條秉模曰春大同之停退御史旣已奉命固當便宜從事而以臣愚見則一番如是之後賑邑之民必皆觀望徼倖常賦停免旣非年年可爲之事而或爲或否反致民怨其爲後弊誠亦不細且停退之數名雖數百石而一戶所得亦無幾何爲民究惠之聖意臣固欽仰而揆以事勢亦不無可悶矣上曰卿言亦然矣已停者今秋旣難捧之則來春竝督反爲重擔此亦可悶矣民始曰常賦停退事體旣重而惠未及於小民利專歸於戶首且六邑年事別無異同而已捧之數或多或少此專在守令之勤慢矣秉模曰牛禁一事旣云有犯禁者則道臣守令固當請勘而該犯人御史若已推治則可以置之矣上曰別單中旣有推治之語此則置之秉模曰其一列邑或有雇馬廳或有保民廳取息應役而吏奸民弊反甚於不設廳庫臨時取民之爲便且湖南班賤結役各異徵斂無常農夫一年勤作不能當一年誅求民抱切瘼所見矜惻不可以異於正貢常賦泛忽看過事也本道結役之繁重每勤聖念屢形筵敎道臣之尙此玩愒不可無警爲先推考無論如此如彼一從意見往復廟堂講確歸一或有可以稟處者則從後稟處何如上曰依爲之卿其嚴飭俾勿如前遲滯可也出擧條上敎履永曰爾果見監司乎結役釐弊何至今不爲云也履永曰臣果見道伯則以爲與其各廳各庫之徵斂無節反不如每結加定二三斗以此需用庶可支當此外設或有別卜定雖至守令之自備決不一毫加捧如是則似或爲釐弊之道而加定二字有難登諸文字不敢仰請云矣上曰時任銓長之出爲道伯曾有已例乎秉模曰臣姑未見矣上曰箕伯自是擇擬之職而但時銓長之直擬比之向來亞卿差送之規大相不同矣此重臣人固恬雅有士夫家規模可謂得其人矣秉模曰果然矣上曰吏判俄亦曲諒而莫重大享之進幣官代差豈不苟簡近日事一言以蔽之曰上自鼎席旣未備員而苟且莫甚昨聞前吏議言祭官塡差之際排比極難云寧有如許國體乎秉模曰鼎席之不備誠極可悶而臣以無似猥當重任區區日夜之祝惟在於亟擧枚卜而已命大臣有司堂上先退上曰吏曹參議入侍出榻敎奭周承命出與吏曹參議任希存偕入進伏上曰三銓之家與他自別而至於重任豈可但以其家之故而特除乎須加殫心以思報答之道也今番東邑將老穩返乎希存曰伏蒙聖恩得遂榮養善爲往返矣仍命退諸臣以次退出